Rupert-geld: Aansoeke ná 3 dae gesluit | Netwerk24
Deur Elvira Wood 07 April 2020 06:58
Johan RupertFoto: Argief
Ben Bierman, besturende direkteur van Business Partners wat die Sukuma-fonds bestuur, sê aansoeke om finansiële hulp het die huidige beskikbare kapitaal van dié fonds, van R1 miljard, oorskry.
Die geld is deur die sakeman Johann Rupert se familie geskenk om kleinsakeondernemings tydens die koronaviruspandemie te help oorleef.
Kleinsakeondernemings kon sedert Vrydag 3 April aansoek doen.
LEES OOK: Rupert-geld: Rente eers ná jaar gehef op lenings
Teen Maandagaand het Business Partners besluit om die aansoeke te sluit.
Bierman sê in die verklaring dat die waarde van die aansoeke wat deur eenmansake en ondernemings soos beslote korporasies, maatskappye en trusts ontvang is, oorskry reeds R2,8 miljard.
“Ons sal die volgende sewe dae gebruik om die aansoeke te beoordeel en terugvoering aan die aansoekers te gee. As ons daarna bevind dat nog kapitaal beskikbaar is, hetsy omdat sommige van die aansoekers nie geverifieer en goedgekeur is nie, of omdat ons daarin geslaag het om addisionele kapitaal te bekom, sal ons weer die program vir aansoeke open,” sê Bierman in die verklaring.
Hy sê die groot aantal aansoeke wys net hoe beroerd die situasie tans vir kleinsakeondernemings is.
Hy het ’n beroep op groter maatskappye gedoen om bydraes tot die Sukuma-fonds te maak sodat meer kleinsakeondernemings gehelp kan word.
Fin24 berig dat teen Maandag was daar ook reeds meer as 10 000 aansoeke wat by die Suid-Afrikaanse Toekomstrust ingedien is.
Dié trust is geskep om die R1 miljard te bestuur wat Nicky en Jonathan Oppenheimer geskenk het.
Dié trust werk saam met Absa, FNB via sy beheermaatskappy FirstRand, Nedbank en Standard Bank.
Kliënte van dié banke kan aansoek doen om rentevrye lenings wat deur dié trust gefinansier word.
Meer oor: Business Partners | Nicky Oppenheimer | Covid-19 | Kleinsake
’n Gids vir die regering se steun aan KMMO’s